32003D0520
L 183/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 16 юни 2003 година
за сключване на Споразумение между Европейската общност и правителството на Япония относно сътрудничеството по дейности, нарушаващи конкуренцията
(2003/520/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 83 и 308 във връзка с член 300, параграф 3, първа алинея от него,
като взе предвид предложението на Комисията (1),
като взе предвид становището на Европейския парламент (2),
като има предвид, че:
(1)
Предвид значително нарастващото международно измерение на проблемите на конкуренцията международното сътрудничество в тази област следва да укрепне.
(2)
Стабилното и ефективно съблюдаване на конкурентните закони е въпрос от значение за ефикасното действие на пазарите и за международната търговия.
(3)
Изработването на принципите за приятелските отношения в международното право и приложението на тези принципи при съблюдаването на законодателството за защита на конкуренцията на Европейската общност и Япония вероятно ще повиши ефективността при тяхното прилагане.
(4)
За тази цел Комисията договори споразумение с Япония относно приложението на правилата за конкуренция на Европейската общност и Япония.
(5)
Член 308 от Договора трябва да бъде посочен поради включването в текста на споразумението на вливания и придобивания, които попадат в обхвата на Регламент (ЕИО) № 4064/89 на Съвета от 21 декември 1989 г. относно контрола върху обединенията на предприятия (3), който от своя страна в значителна степен се основава на член 308.
(6)
Споразумението следва да бъде одобрено,
РЕШИ:
Член 1
Одобрява от името на Европейската общност Споразумението между Европейската общност и правителството на Япония относно сътрудничеството по дейности, нарушаващи конкуренцията.
Текстът на споразумението е приложен към настоящото решение.
Член 2
Председателят на Съвета е оправомощен да посочи лице/лица, упълномощено/и да подпише/ат споразумението от името на Европейската общност (4).
Съставено в Люксембург на 16 юни 2003 година.